మేడా వెంకట మల్లికార్జునరెడ్డి

మేడా వెంకట మల్లికార్జునరెడ్డి ఆంధ్రప్రదేశ్ రాష్ట్రానికి చెందిన రాజకీయ నాయకుడు. ఆయన 2019లో రాజంపేట నియోజకవర్గం నుండి ఎమ్మెల్యేగా గెలిచాడు.

జననం, విద్యాభాస్యం
మేడా వెంకట మల్లికార్జునరెడ్డి  26 జనవరి 1963లో ఆంధ్రప్రదేశ్ రాష్ట్రం, కడప జిల్లా , నందలూరు మండలం, చెన్నయ్యగారిపల్లె గ్రామంలో మేడా రామకృష్ణారెడ్డి, లక్ష్మినరసమ్మ దంపతులకు జన్మించాడు. ఆయన రాజంపేటలోని ప్రభుత్వ డిగ్రీ కళాశాలలో 1984లో బీఎస్సీ పూర్తి చేశాడు.

రాజకీయ జీవితం
మేడా వెంకట మల్లికార్జునరెడ్డి రాజకీయాల్లోకి రాక ముందు మేడ కన్స్ట్రక్షన్స్ ప్రైవేట్ లిమిటెడ్ (భవన నిర్మాణ సంస్థ) ను స్థాపించి వ్యాపారరంగంలో ఉన్నాడు. ఆయన కాంగ్రెస్ పార్టీ ద్వారా రాజకీయాల్లోకి వచ్చి 2012 ఉప ఎన్నికల్లో కాంగ్రెస్‌ తరపున పోటీచేసి తన సమీప ప్రత్యర్థి వైఎస్సార్ కాంగ్రెస్ పార్టీ  అభ్యర్థి ఆకేపాటి అమరనాథరెడ్డి చేతిలో 38219 ఓట్ల తేడాతో ఓడిపోయాడు.

మేడా వెంకట మల్లికార్జునరెడ్డి అనంతరం కాంగ్రెస్ పార్టీకి రాజీనామా చేసి తెలుగుదేశం పార్టీలో చేరాడు. ఆయన 2014లో జరిగిన ఎన్నికల్లో టిడిపి నుండి పోటీ చేసి తన సమీప ప్రత్యర్థి వైఎస్సార్ కాంగ్రెస్ పార్టీ  అభ్యర్థి ఆకేపాటి అమరనాథరెడ్డి పై 11617 ఓట్ల మెజారిటీతో గెలిచి తొలిసారి ఎమ్మెల్యేగా అసెంబ్లీకి ఎన్నికై, తెలుగుదేశం ప్రభుత్వంలో చీఫ్‌ విప్‌‌గా, తిరుమల తిరుపతి దేవస్థానం సభ్యుడిగా పని చేశాడు.

మేడా వెంకట మల్లికార్జునరెడ్డి తెలుగుదేశం పార్టీ ఎమ్మెల్యేగా ఉండి ప్రతిపక్ష నేత వైఎస్ జగన్‌ను కలవడంతో 22 జనవరి 2019న ఆయనను టీడీపీ నుంచి సస్పెండ్ చేశారు. ఆయన 31 జనవరి 2019న హైదరాబాద్ లోని లోటస్ పాండ్ లో వైఎస్ జగన్మోహన్ రెడ్డి సమక్షంలో వైఎస్సార్ కాంగ్రెస్ పార్టీ లో చేరాడు.ఆయన 2019లో జరిగిన ఎన్నికల్లో వైఎస్సార్సీపీ నుండి పోటీ చేసి తన సమీప ప్రత్యర్థి టీడీపీ పార్టీ అభ్యర్థి బత్యాల చెంగల్రాయుడు పై 35272 ఓట్ల మెజారిటీతో ఎమ్మెల్యేగా రెండోసారి గెలిచి 12 జూన్ 2019న శాసనసభ్యుడిగా ప్రమాణం స్వీకారం చేశాడు.

మూలాలు

వైఎస్‌ఆర్ జిల్లా వ్యక్తులు
కడప జిల్లా నుండి ఎన్నికైన శాసన సభ్యులు
కడప జిల్లా రాజకీయ నాయకులు
ఆంధ్రప్రదేశ్ శాసన సభ్యులు (2014)
ఆంధ్రప్రదేశ్ శాసన సభ్యులు (2019)